Rowers doen hulle as polisie voorFoto: SAPD, Facebook Sers. Majola Nkohli, woordvoerder van die polisie, het gesê die vier verdagtes het Sondagaand ŉ huis in Kwanobuhle beroof waartydens die huiseienaar en sy vriendin vasgebind en met ŉ vuurwapen gedreig is. Die verdagtes het met ŉ wit Toyota Quantum, met die nommerplaat HMY 084 EC, ŉ klanktoestel en twee selfone gevlug. Die huiseienaar en sy vriendin kon daarin slaag om hulself te bevry en die polisie te ontbied. Nkohli het gesê die polisie ondersoek ŉ saak van huisroof. Niemand is nog in hegtenis geneem in verband met die voorval nie. Volgens Nkohli moet mense onthou dat hulle die reg het om vir polisiebeamptes se identifikasiekaarte te vra. “Mense kan ook navraag doen by hul naaste polisiestasie as hulle onseker is oor beamptes se identiteit.”